Nestlé assegura no haver notat «cap impacte» per la situació política a Catalunya - Regió7 :: El Diari de la Catalunya Central
acn 23.05.2018 | 23:58
El director general de Nestlé a Espanya, Laurent Dereux, va assegurar ahir que la companyia no ha notat «cap impacte» per la situació política a Catalunya i va negar haver rebut cap pressió per traslladar la seu fora del principat.
Laurent Dereux ho va explicar durant la seva trobada anual amb la premsa, en la qual també va anunciar que la companyia aposta per la producció ecològica amb el llançament dels seus primers productes bio a l'Estat espanyol. La companyia preveu que les novetats bio aportin entre el 10% i el 15% de la seva xifra de negoci d'aquí cinc anys.
Segons Dereux, la fàbrica de Reus assumirà una part de la nova producció ecològica, juntament amb les plantes de Sebares (Astúries) i Miajadas (Càceres). Aquestes tres fàbriques produiran el 65% dels productes bio que es comercialitzin a l'Estat espanyol. Dereux va afirmar que la planta de Reus encara té «capacitat per créixer».